**AKTIVITETER I 2020**

**Standerhejsning søndag d. 29/3, kl. 12.00 (Mødetid 5-10 minutter før)**

Vi håber at rigtigt mange vil deltage i standerhejsningen for at markere åbningen af den nye sæson. Bestyrelsen vil sørge for pølser/brød og kolde øl/vand til de fremmødte.

Bemærk venligst, at sommertiden starter denne dag, hvor uret er stillet 1 time frem.

**Arbejdsweekend lørdag d. 2/5 og søndag d. 3/5, kl. 9.00**

Foreningen har efterhånden et par ting der trænger til at blive lavet og vedligeholdt, så derfor afholdes der fælles arbejdsweekend i år. Nærmere info følger.

**Generalforsamling søndag d. 24/5, kl. 11.00**

Den ordinære generalforsamling afholdes søndag d. 24/5 kl. 11.00. Indkaldelse, regnskab og budget sendes på mail, og til dem som ikke kan modtage mail, vil det blive omdelt i jeres postkasser god tid før general-forsamlingen. *Husk adgang til jeres postkasser.*

**Loppemarked lørdag d. ??  kl. 10.00-14.00**

Er der nogle der har lyst til at stå for årets loppemarked??? Hvis du har lyst, så henvend dig hurtigst muligt til en fra bestyrelsen, så vi kan sende en dato ud.

Det plejer at være en hyggelige dag, hvor man vil kunne købe og sælge nye lækre ting til gode priser. Du må selv bestemme hvordan det afholdes, og om der skal sælges pølser, kaffe og kage mv. Du står for det hele selv, både indtægter og udgifter. Bestyrelsen har lavet en liste med tips og retningslinier for hvordan du kommer bedst i mål med opgaven.

**Petanqueturnering lørdag d. 6/6, kl. 12.00**

Kom og vær med til et par sjove og hyggelige timer med dine naboer. Nærmere information i tavlerne senere. Men sæt kryds i kalenderen allerede nu. Bestyrelsen sørger for flæskestegssandwich til deltagerne.

Arrangementet afholdes kun ved min. 16 deltagere.

**Containere lørdag d. 13/6, kl. 10.00-14.00 og søndag d. 14/6, kl. 11.00-13.00**

Der må KUN afleveres storskrald i åbningstiden, da affaldet skal sorteres korrekt, for at undgå dyre bøder!

**Hækkeklipning og fjernelse af ukrudt mod vejen, søndag d. 21/6 og søndag d. 16/8**

Som vedtaget på generalforsamlingen, skal hækkene være klippet MOD vejen, P-Pladsen og stien i uge 25 og uge 33, dog senest søndag den 21/6 og søndag den 16/8. Vi gør opmærksom på at det også gælder vedligehold af vejen med fjernelse af ukrudt, græs og blade mv.

**Sommerfest lørdag d. 22/8, kl. 17.30**

Den dejligste dag i godt selskab! Kom og hyg med god mad og musik. HUSK at sætte datoen i kalenderen.

**Standerstrygning søndag d. 27/9, kl. 12.00 (Mødetid 5-10 minutter før)**

Sæsonen er nu slut og vi stryger flaget. Kom og vær med og tag børnene med. Bestyrelsen er værter for pølser og en øl/vand pr. person.

**Søndagstræf hver søndag kl. 11.00-12.00**

Hvor der altid vil være en repræsentant fra bestyrelsen tilstede, og her vil man kunne stille spørgsmål til bestyrelsen. Vi håber at også de nytilkomne haveejere vil gøre brug af dette søndagstræf. Du kan få en kop kaffe, eller selv købe en øl eller vand til billige penge. Der vil derudover være mulighed for at låne diverse haveredskaber.

Du kan også benytte postkassen på fællespladsen, hvis man har spørgsmål eller forslag til bestyren.

*Bestyrelsen*